b"\n_START_ARTICLE_\n2 Hearts\n_START_SECTION_\nOzadje\n_START_PARAGRAPH_\nLeta 2006 je Kylie Minogue v Londonu, Anglija pri\xc4\x8dela snemati material za svoj prvi glasbeni album, izdan po tem, ko je zbolela za rakom na dojkah maja 2005. Pesem\xc2\xa0\xc2\xbb2 Hearts\xc2\xab\xc2\xa0je na za\xc4\x8detku napisala in posnela londonska elektronska glasbena skupina Kish Mauve, ki pa jo je nato posredovala Kylie Minogue. Ta je dejala, da je pesem\xc2\xa0\xc2\xbbvzljubila takoj, ko sem jo prvi\xc4\x8d sli\xc5\xa1ala\xc2\xab, snemalne seje z glasbeno skupino Kish Mauve pa je opisala kot\xc2\xa0\xc2\xbbpravo veselje\xc2\xab.\n_START_SECTION_\nIzid\n_START_PARAGRAPH_\nPesem in njeni remixi so preko interneta iz\xc5\xa1li \xc5\xbee 9. oktobra 2007. Pesem\xc2\xa0\xc2\xbb2 Hearts\xc2\xab\xc2\xa0so po svetu izdali na najrazli\xc4\x8dnej\xc5\xa1ih formatih. Ve\xc4\x8dinoma je iz\xc5\xa1la preko zgo\xc5\xa1\xc4\x8denke ali digitalno, a v Zdru\xc5\xbeenem kraljestvu so jo v omejeni izdaji izdali tudi na gramofonski plo\xc5\xa1\xc4\x8di. Pesem je v Novi Zelandiji iz\xc5\xa1la na zgo\xc5\xa1\xc4\x8denki in obo\xc5\xbeevalci so v sklopu promocije filma White Diamond Kylie Minogue dobili zastonj izvode._NEWLINE_Pesem\xc2\xa0\xc2\xbb2 Hearts\xc2\xab\xc2\xa0je bila vklju\xc4\x8dena na oglase za promocijo ABC-jeve televizijske serije Dobra ma\xc4\x8dka s Courteney Cox.\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbb2 Hearts\xc2\xab\xc2\xa0je s strani pop glasbenih kritikov prejela me\xc5\xa1ane ocene. Victoria Newton iz revije The Sun je pesem opisala kot\xc2\xa0\xc2\xbbzagotovo uspe\xc5\xa1nico\xc2\xab, ki bo\xc2\xa0\xc2\xbbpo\xc5\xbeela vsaj toliko uspeha kot pesem 'Can't Get You Out of My Head'\xc2\xab. Tom Ewig iz revije Pitchfork Media je pesem primerjal z glasbo glasbene skupine Goldfrapp in napisal, da je to\xc2\xa0\xc2\xbbnepri\xc4\x8dakovana stilska poteza\xc2\xab\xc2\xa0in da\xc2\xa0\xc2\xbbdela uslugo njeni mo\xc4\x8di\xc2\xab. Kakorkoli \xc5\xbee, Sarah Walters iz revije Manchester Evening News nad pesmijo ni bila tako navdu\xc5\xa1ena; napisala je:\xc2\xa0\xc2\xbbV pesmi je le nekaj stvari, ki sem si jih zapomnila, zato ni primerna za singl\xc2\xab. Alex Denney iz revije Drowned in Sound je napisal, da ga je pesem\xc2\xa0\xc2\xbb2 Hearts\xc2\xab\xc2\xa0\xc2\xbbrazo\xc4\x8darala\xc2\xab\xc2\xa0in jo opisal kot\xc2\xa0\xc2\xbbenergetsko pesem, ki spominja na burleskno glasbo Christine Aguilere, me\xc5\xa1anica elektronsko-vampirskih zvokov Alison Goldfrapp in, dobesedno, Feistine pesmi '1234'.\xc2\xab_NEWLINE_Novinar revije Rolling Stone je pesmi\xc2\xa0\xc2\xbb2 Hearts\xc2\xab\xc2\xa0dodelil \xc5\xa1tiriindevetdeseto mesto na seznamu 100 najbolj\xc5\xa1ih pesmi leta 2007, pa \xc4\x8deprav pesmi sploh niso izdali v Zdru\xc5\xbeenih dr\xc5\xbeavah Amerike. Pesem je zasedla tudi \xc5\xa1tirideseto mesto na seznamu 50 najbolj\xc5\xa1ih pesmi leta 2007 revije Stylus Magazine._NEWLINE_Leta 2010 so pesem, kot so oznanili na YouTubeu, izglasovali za najbolj\xc5\xa1i singl Kylie Minogue.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbb2 Hearts\xc2\xab\xc2\xa0je re\xc5\xbeiral Dawn Shadforth, posneli pa so ga v studiu Shepperton v Londonu, Anglija. V videospotu se je Kylie Minogue pojavila le v dveh prizorih: oble\xc4\x8dena v oprijeto \xc4\x8drno obleko iz lateksa z rde\xc4\x8do \xc5\xa1minko in svetlo, kodrasto lasuljo, nastopa s svojo glasbeno skupino; nato pa se, oble\xc4\x8dena v bolj preprosto \xc4\x8drno obleko, pojavi v \xc5\xa1e bolj temnem okolju. Vse prizore naj bi navdihnil lik Marilyn Monroe v filmu Nekateri so za vro\xc4\x8de (1959). Pri\xc4\x8dne se s Kylie Minogue, ki z mikrofonom poje na vrhu klavirja, zaklju\xc4\x8di pa se z nastopom Kylie Minogue in njene glasbene skupine, okrog katerih padajo barvni konfeti._NEWLINE_Kylie Minogue je navdih za videospot dobila med tednom mode v Londonu v no\xc4\x8dnem klubu BoomBox, kjer je nastopila kot DJ-ka. Kostume, ki jih je takrat nosila ona in njena spremljevalna glasbena skupina, sta oblikovala Gareth Pugh in Christopher Kane. Videospot se je 10. oktobra 2007 premierno predvajal na kanalu GMTV.\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbb2 Hearts\xc2\xab\xc2\xa0je 10. oktobra 2007 uradno iz\xc5\xa1la na britanskih radijih. 11. novembra 2007 je samo zaradi uspe\xc5\xa1ne digitalne prodaje debitirala na dvanajstem mestu britanske glasbene lestvice. 19. novembra je zasedel vrh lestvice in \xc5\xa1e trinajst tednov ostal med prvimi petinsedemdesetimi pesmimi na lestvici. Pesem\xc2\xa0\xc2\xbb2 Hearts\xc2\xab\xc2\xa0je teden dni pred fizi\xc4\x8dnim izidom debitirala na devetindvajsetem mestu irske glasbene lestvice. Na lestvici se je uvrstila najvi\xc5\xa1je naslednji teden, in sicer na dvanajsto mesto, med prvimi petdesetimi pesmimi pa je singl ostal \xc5\xa1e sedem tednov._NEWLINE_Tudi drugod po svetu je pesem\xc2\xa0\xc2\xbb2 Hearts\xc2\xab\xc2\xa0po\xc5\xbeela veliko uspeha. Zasedla je prvo mesto na \xc5\xa1panski lestvici in eno izmed prvih petih mest na \xc5\xa1vedski in italijanski glasbeni lestvici. 19. novembra 2007 je pesem s 6.149 prodanimi izvodi debitirala na vrhu avstralske glasbene lestvice. Pesem je postala deseti singl Kylie Minogue, ki je debitiral na vrhu te lestvice. Po treh tednih je pesem\xc2\xa0\xc2\xbb2 Hearts\xc2\xab\xc2\xa0sicer izpadla iz prvih desetih mest na lestvici, vendar je med prvimi desetimi ostala \xc5\xa1e \xc5\xa1est tednov. Na novozelandski lestvici je pesem zasedla \xc5\xa1tiriintrideseto mesto, nato izpadla z lestvice, se naslednji teden zopet uvrstila nanjo, in sicer na osemintrideseto mesto, ter nazadnje dokon\xc4\x8dno izpadla. Nato se do leta 2010, pesmi\xc2\xa0\xc2\xbbHigher\xc2\xab, na novozelandsko lestvico ni uvrstila nobena njena pesem._NEWLINE_Pesem je bila dokaj uspe\xc5\xa1na tudi v Aziji; zasedla je vrh tajske in tretje mesto japonske glasbene lestvice."